**Samuel Edvard Purola** (s. 19. toukokuuta 2000 Oulu) on suomalainen pikajuoksija. Purolan seura on Oulun Pyrintö, ja häntä valmentaa isä Mika Purola. Mika-isän lisäksi myös Samuel Purolan äiti Soile Purola (o.s. Ruunaniemi) ja setä Pertti Purola ovat kilpailleet pikajuoksussa. Purolan managerina toimii Jukka Härkönen.

Arvokilpailut
-------------

Alle 18-vuotiaiden Euroopan mestaruuskilpailuissa Tbilisissä vuonna 2016 Purola voitti pronssia 100 metrin juoksussa ja oli viides 200 metrillä. Purola voitti 17-vuotiaana alle 20-vuotiaiden yleisurheilun EM-kisoissa Italian Grossetossa hopeaa heinäkuussa 2017 ajalla 10,79. Juoksussa oli vastatuulta 4,3 m/s. Samoissa kisoissa hän juoksi pronssia 200 metrillä ajalla 21,00

Purola valittiin Suomen joukkueeseen Tampereella vuonna 2018 järjestettyihin alle 20-vuotiaiden maailmanmestaruuskilpailuihin. Hän eteni kilpailuissa 100 metrillä välieriin mutta jätti välierät väliin kuumeen takia. Samasta syystä hän jätti väliin myös pikaviestin. Purola oli valittu myös 200 metrille, jonka hän oli päättänyt jättää väliin jo ennen kisoja. Purola piti kilpailuja kauden päätavoitteenaan ja asetti tavoitteekseen sadalta metriltä finaalipaikan ja kauden parhaan ajan.

Purola juoksi Berliinin EM-kilpailuissa 2018 ankkuriosuuden Suomen pikaviestijoukkueessa, joka sijoittui kuudenneksi Suomen ennätys -ajalla 38,92. Joukkue oli parantanut maan ennätyksen jo alkuerissä aikaan 39,11. Hän karsiutui 60 metrin alkuerissä Glasgow'n sisäratojen EM-kilpailuissa 2019. Saman vuoden Boråsin alle 20-vuotiaiden EM-kilpailuissa hän karsiutui 100 metrin välierissä. Toruńin sisäratojen EM-kilpailuissa 2021 hän karsiutui 60 metrin alkuerissä. Hän sijoittui saman vuoden Tallinnan alle 23-vuotiaiden EM-kilpailuissa 200 metrillä neljänneksi ajalla 20,81. Münchenin EM-kilpailuissa 2022 hän karsiutui 200 metrin välierissä ja pikaviestin alkuerissä.

SM-kilpailut
------------

Purola on saavuttanut Kalevan kisoissa 100 metrillä kultaa 2021 ajalla 10,38, hopeaa 2018 ja pronssia 2019 sekä 200 metrillä kultaa 2021 ajalla 20,80 ja 2023 ajalla 20,93 sekä pronssia 2020. Hän voitti sisäratojen suomenmestaruuden 60 metrillä 2019 ajalla 6,70 ja sai SM-hopeaa 2020, 2021 ja 2022. Hän voitti 200 metrin sisäratojen suomenmestaruuden vuonna 2017 17- ja 19-vuotiaiden sisäratojen Suomen ennätysajalla 21,29, vuonna 2018 ajalla 21,26, vuonna 2020 ylipitkien ratojen 22-vuotiaiden SE-ajalla 20,85, vuonna 2021 ajalla 21,28, vuonna 2022 ajalla 21,01 ja vuonna 2024 ajalla 21,05. Viestijuoksun Suomen mestaruuskilpailuissa Purola on saavuttanut 4 × 100 metrin viestijuoksussa SM-hopeaa vuonna 2020 ja SM-pronssia vuonna 2016.

Maaottelut
----------

Purola on kilpaillut aikuisten maaotteluissa vuodesta 2017 lähtien. Hän voitti Suomi–Ruotsi-maaottelussa 100 metriä 2021 ja 200 metriä 2020 ja 2021.

Omat ennätykset
---------------

Purolan ennätys sadalla metrillä on 10,31 sekuntia ja 200 metrillä 20,45 s. Jälkimmäinen aika on myös Suomen ennätys. Tuolla ajallaan heinäkuussa 2022 hän rikkoi Tommi Hartosen yli 21 vuotta vanhan Suomen ennätyksen.

Purola on juossut useita nuorten sarjojen Suomen ennätyksiä. Heinäkuussa 2022 hänen nimissään oli 17-vuotiaissa ulkoradoilla 100 metrin (10,31), 150 metrin (16,10), 200 metrin (20,84) ja sisäradoilla 200 metrin (21,29) ja 300 metrin (34,74) ennätykset, 19-vuotiaissa ulkoradoilla 100 metrin (10,31) ja sisäradoilla 60 metrin (6,67), 200 metrin (21,11) ja 300 metrin (34,74) ennätykset sekä 22-vuotiaissa ulkoradoilla 200 metrin (20,45) ja sisäradoilla 200 metrin (21,09 ja ylipitkällä radalla 20,85) ennätykset.

Muuta
-----

Purola on nimennyt vahvuudekseen vahvan lopun ja suosikkimatkakseen 200 metriä. Hän on harrastanut myös painia ja jalkapalloa, mutta valitsi yläkouluikäisenä yleisurheilun päälajikseen. Yleisurheilussa Purola on alusta alkaen keskittynyt pikajuoksuun.

Purola pitää Usain Boltia ja Christophe Lemaitrea esikuvinaan.

Henkilökohtaiset ennätykset
---------------------------

### Ulkoradoilla

| Laji | Aika | Paikka | Päivä |
| --- | --- | --- | --- |
| **100 m** | 10,31 | Mannheim | 1.7.2017 |
| **200 m** | 20,45 | Malmö | 17.7.2022 |
| **300 m** | 33,27 | Lappeenranta | 1.6.2023 |
| **400 m** | 46,80 | Jyväskylä | 26.7.2022 |

### Sisäradoilla

| Laji | Aika | Paikka | Päivä |
| --- | --- | --- | --- |
| **60 m** | 6,67 | Tukholma | 4.2.2019 |
| **200 m** | 20,93 | Växjö | 20.1.2023 |
| **300 m** | 34,74 | Helsinki | 6.3.2016 |

Lähde

Arvokilpailuedustukset
----------------------

* Alle 18-vuotiaiden EM-kilpailut 2016 (100 m, 200 m)
* Alle 20-vuotiaiden EM-kilpailut 2017 (100 m, 200 m, 4 × 100 m)
* Alle 20-vuotiaiden MM-kilpailut 2018 (100 m)
* EM-kilpailut 2018 (4 × 100 m)
* Alle 20-vuotiaiden EM-kilpailut 2019 (100 m)
* Sisäratojen EM-kilpailut 2019 (60 m)
* Sisäratojen EM-kilpailut 2021 (60 m)
* Alle 23-vuotiaiden EM-kilpailut 2021 (200 m)

Lähteet
-------

1. 1 2 3 4 5 6 7 8 9 10  Samuel Purola Tilastopaja (vaatii kirjautumisen, maksullinen palvelu).
2. ↑  Kommentti: Satanen saattaa olla vain sivulaji – Suomen pikajuoksun todellinen ihme vasta tulossa? *mtv.fi*.  14.6.2017.  Arkistoitu 16.6.2017. Viitattu 14.6.2017.
3. 1 2 3 4  Hänninen, Petri: Pikajuoksija-Purolan nimikirjaimet ennustivat Suomen ennätyksiä jo vauvana" *yle.fi*.  25.6.2017. Viitattu 18.7.2018.
4. ↑  Samuel Purola 200 metrin finaaliin Nuoriso-olympiafestivaalissa *Yleisurheilu.fi*.  29.7.2015. Viitattu 26.6.2017.
5. ↑  Mikko Hyytiä: Huippumanageri varmana Suomen kohutusta huippulupauksesta: ensi kesänä nähdään yleisurheiluhistoriaa - "Kyse on poikkeuksellisen lahjakkaasta ihmisestä" *Iltalehti*.  18.1.2018. Viitattu 18.1.2018.
6. ↑  Karjalainen, Anssi: Upeaa, Samuel Purola! 17-vuotias sensaatio juoksi nuorten EM-hopeaa *Iltalehti*.  21.7.2017. Viitattu 21.7.2017.
7. ↑  Samuel Purola jatkoi huimaa menoaan EM-kisoissa - pronssia 200 metrillä! *Iltalehti*.  22.7.2017. Viitattu 22.7.2017.
8. ↑  Suomelta yli 30 urheilijan joukkue nuorten MM-kisoihin *yleisurheilu.fi*.  26.6.2018. Viitattu 18.7.2018.
9. ↑  Purola ei juokse välierissä *yleisurheilu.fi*.  11.7.2018. Viitattu 18.7.2018.
10. ↑  Lehtisaari, Matti: Suomen viestijoukkueelle takaisku: Samuel Purolan MM-kisat ohi *yle.fi*.  12.7.2018. Viitattu 18.7.2018.
11. ↑  Salo, Tapani: Superlupaus voitti 200 metrillä Suomen mestaruuden, vaikka "lähtökaarteessa jalat löivät tyhjää" *aamulehti.fi*.  18.2.2018.  Arkistoitu 18.7.2018. Viitattu 18.7.2018.
12. 1 2  Salo, Tapani: Samuel Purola hakee finaalipaikkaa 100 metrillä – harjoittelussa on keskitytty lähtöön: "Voi lipsahtaa ennätysaikakin" *aamulehti.fi*.  9.7.2018.  Arkistoitu 18.7.2018. Viitattu 18.7.2018.
13. ↑  Purola 200 m Suomen ennätykseen: 20,45! *Yleisurheilu.fi*.  17.7.2022. Viitattu 22.7.2022.
14. ↑  Suomen ennätykset *www.tilastopaja.eu*. Viitattu 22.7.2022.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |